b'\n_START_ARTICLE_\nPealtn\xc3\xa4gija\n_START_PARAGRAPH_\n"Pealtn\xc3\xa4gija" on Eesti Televisiooni uuriv-ajakirjanduslik saatesari, mis n\xc3\xa4itab lugusid ja inimesi "elust enesest". Saade on eetris 1999. aasta s\xc3\xbcgisest._NEWLINE_2018. aasta alguse seisuga on "Pealtn\xc3\xa4gija" vastutav toimetaja ja saatejuht  Mihkel K\xc3\xa4rmas ning kaasautorid Anna Gavronski, Kristjan Pihl, Taavi Eilat ja Dmitri Pastuhhov._NEWLINE_Saadet juhtisid 2007. aastani Vahur Kersna ja Mihkel K\xc3\xa4rmas. P\xc3\xa4rast Kersna lahkumist tervislikel p\xc3\xb5hjustel liitusid saate meeskonnaga ajakirjanikud Roald Johannson, Rasmus Kagge ja Kadi Jaanisoo, hiljem Piret J\xc3\xa4rvis ja Anna Gavronski. Roald Johannson lahkus 2015. aastal. 2016. aastal lahkus Rasmus Kagge, p\xc3\xa4rast mida liitusid saate meeskonnaga Kristjan Pihl ja Taavi Eilat. 2017. aastal lahkus "Pealtn\xc3\xa4gija" meeskonnast Piret J\xc3\xa4rvis, kes j\xc3\xa4tkas "Terevisiooni" juhtimise k\xc3\xb5rvalt koost\xc3\xb6\xc3\xb6d , ja liitus Dmitri Pastuhhov, kes \xc3\xbchtlasi juhib venekeelsel kanalil ETV+ ajakirjanduslikku saadet "Insight" . _NEWLINE_"Pealtn\xc3\xa4gija" meeskonnas on saatesarja algusest produtsent Piret Priisaar ja administraator Jaak Tammearu. _NEWLINE_"Pealtn\xc3\xa4gija" saade ja kaasautorid on v\xc3\xb5itnud mitmeid tele- ja ajakirjandusauhindu. Esimese telesaatena v\xc3\xb5itis "Pealtn\xc3\xa4gija" Bonnieri uuriva ajakirjanduse auhinna, kui Rasmus Kagge ja Mihkel K\xc3\xa4rmas p\xc3\xa4lvisid tunnustuse 2011. aastal ilmunud lugude eest isamaaliste poliitikute sahkerdamisest elamislubadega. 2017. aasta Eesti filmi- ja teleauhindade konkursil p\xc3\xa4lvis "Pealtn\xc3\xa4gija" parima publitsistikasaate ja Mihkel K\xc3\xa4rmas parima toimetaja auhinna. _NEWLINE_2017. aastal toetas "Pealtn\xc3\xa4gija" saadet \xc3\x9cRO pagulasamet sihtotstarbeliselt 2400 dollariga.'